CELEX ID: 32011R0019
Publication Date: 2011-01-11

Document Text:
KOMISJONI MÄÄRUS (EL) nr 19/2011,
11. jaanuar 2011,
mis käsitleb mootorsõidukite ja nende haagiste valmistaja andmesildi ja valmistajatehase tähise tüübikinnituse nõudeid ning millega rakendatakse Euroopa Parlamendi ja nõukogu määrust (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 13. juuli 2009. aasta määrust (EÜ) nr 661/2009, mis käsitleb mootorsõidukite, nende haagiste ning nende jaoks ette nähtud süsteemide, osade ja eraldi tehniliste seadmestike üldise ohutusega seotud tüübikinnituse nõudeid, (1) eriti selle artikli 14 lõike 1 punkti a,
ning arvestades järgmist:
(1)
Määrus (EÜ) nr 661/2009 on eraldiseisev määrus Euroopa Parlamendi ja nõukogu 5. septembri 2007. aasta direktiivi 2007/46/EÜ (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv)) (2) alusel kehtestatud tüübikinnitusmenetluses.
(2)
Määrusega (EÜ) nr 661/2009 tunnistatakse kehtetuks nõukogu 18. detsembri 1975. aasta direktiiv 76/114/EMÜ mootorsõidukite ja nende haagiste andmesilte ning kirjeid, nende asukohta ja kinnitusviisi käsitlevate liikmesriikide õigusaktide ühtlustamise kohta (3). Nimetatud direktiivis sätestatud nõuded tuleks käesolevasse määrusesse üle võtta ja neid tuleks vajaduse korral muuta, et kohandada neid teaduse arengule.
(3)
Määrusega (EÜ) nr 661/2009 on kehtestatud sõidukite tüübikinnitusnõudeid käsitlevad põhisätted seoses sõidukite identifitseerimismeetoditega. Seepärast on lisaks vaja sätestada sellise tüübikinnituse tarbeks konkreetsed menetlused, testid ja nõuded.
(4)
Raskesõidukite suurimat lubatavat täismassi või teljele või teljerühmadele rakenduvaid suurimaid lubatavaid koormusi käsitlevate ühtlustatud õigusaktide puudumisel nähakse Euroopa Parlamendi ja nõukogu 22. juuli 1997. aasta direktiiviga 97/27/EÜ (mis on seotud teatavate kategooriate mootorsõidukite ja nende haagiste masside ning mõõtmetega ning millega muudetakse direktiivi 70/156/EMÜ) (4) ette registreerimisel/kasutamisel lubatud suurimate masside määramine, mida on vaja teha raskeveokite registreerimisel, kasutusele võtmisel või kasutamisel liikmesriikide territooriumil. Seetõttu on asjakohane lisada registreerimisel/kasutamisel lubatud suurimad massid valmistaja andmesildi näidisele. Liiklusohutuse tagamiseks on samuti asjakohane lisada teljerühmale rakenduv suurim lubatud mass.
(5)
Käesolevas määruses sätestatud meetmed on kooskõlas mootorsõidukite tehnilise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Reguleerimisala
Käesolevat määrust kohaldatakse komplektsete ja mittekomplektsete M-, N-, ja O-kategooria sõidukite suhtes.
Artikkel 2
Mõisted
Käesolevas määruses kasutatakse järgmisi mõisteid:
1) „valmistaja andmesilt”- plaat või silt, mille valmistaja kinnitab sõidukile ja millele on märgitud sõiduki identifitseerimiseks vajalikud tehnilised põhinäitajad ning mille abil esitatakse pädevatele asutustele asjakohane teave suurimate lubatud täismasside kohta;
2) „valmistajatehase tähis (VIN-kood)”- tähtnumbriline kood, mille annab sõidukile valmistaja eesmärgiga tagada iga sõiduki nõuetekohane identifitseerimine;
3) „sõidukitüüp”- direktiivi 2007/46/EÜ II lisa B osas määratletud rühm sõidukeid.
Artikkel 3
Sõidukitüübi EÜ tüübikinnituse sätted seoses valmistaja andmesildi ja valmistajatehase tähisega
1. Valmistaja või tema esindaja esitab tüübikinnitusasutusele taotluse sõidukitüübile EÜ tüübikinnituse saamiseks seoses valmistaja andmesildi skeemi ja asukohaga ning valmistajatehase tähise moodustamise ja asukohaga.
2. Taotlus koostatakse vastavalt III lisa A osas esitatud teatise näidisele.
3. Kui tüübikinnitusasutus või tehniline teenistus peab seda vajalikuks, teeb valmistaja inspekteerimiseks kättesaadavaks kinnitatava tüübi representatiivsõiduki.
4. Kui käesoleva määruse I ja II lisas sätestatud asjakohased nõuded on täidetud, annab tüübikinnitusasutus tüübikinnituse vastavalt direktiivi 2007/46/EÜ VII lisas esitatud numeratsioonisüsteemile.
Liikmesriik ei tohi anda sama numbrit teisele sõidukitüübile.
5. Lõike 4 kohaldamisel väljastab tüübikinnitusasutus EÜ tüübikinnitustunnistuse, mis on koostatud vastavalt III lisa B osas esitatud näidisele.
Artikkel 4
Direktiivi 76/114/EMÜ alusel antud EÜ tüübikinnituste kehtivus ja laiendamine
Riiklikud ametiasutused lubavad enne määruse (EÜ) nr 661/2009 artikli 13 lõikes 2 osutatud kuupäeva tüübikinnituse saanud sõidukite müümist ja kasutuselevõtmist ning jätkavad direktiivi 76/114/EMÜ alusel väljastatud tüübikinnitustele laienduste andmist.
Artikkel 5
Jõustumine
Käesolev määrus jõustub 1. veebruaril 2011.
Käesolev määrus on tervikuna siduv ja vahetult kohaldatav kõigis liikmesriikides.
Brüssel, 11. jaanuar 2011

EuroVoc Classification:
Level 1: 100158
100154
Level 2: 100261
100239
100237
100238
Level 3: 4539
3160
2015
3641
All Concepts: 3110
4654
4658
5234
5235
5481